再和且答索飲語
作者：鄭清之
朝代：宋

paragraphs: 海塗之人暗摸索，如龜自遮聊以殻。
沈湘雖避屈三閭，斷髮奈逢吳太伯。
周官自詭蠯蠃蚔，羲經敢並龍蛇蠖。
嫗妃投甕甘骨醉，舌味無心寧法縛。
黄詩未足助盤飧，吳稻詎能爲歲惡。
尊前介士尚錚錚，海底漫郎終落落。
帛聲試聽響犀瓠，玉指爲渠代金錯。
掩羣而取僅遺小，誰念坑降秦政虐。
二螯六跪冒族姓，穴居頗笑鄰之薄。
縱令臏足亦可喜，中有妙解木應斫。
賸擬新篘問揚字，先賦南烹仰韓學。
蠔山馬甲不易致，岸下紫鱗方牣躍。
主人鸛鶴真耐痛，笑許子彭如水白。